b'\n_START_ARTICLE_\nAnton Haus\n_START_SECTION_\nOtro\xc5\xa1tvo in mladost\n_START_PARAGRAPH_\nAnton Haus je bil rojen v Tolminu, vendar njegova rodbina ni izvirala s Tolminskega. Antonov ded, Anton Haus starej\xc5\xa1i, se je namre\xc4\x8d v Slovenj Gradec priselil v \xc4\x8dasu vladavine cesarice Marije Terezije (v drugi polovici 18. stoletja), iz Spodnje Avstrije, obmo\xc4\x8dja ob reki Enns. Antonov o\xc4\x8de, Josef Matthias Haus, rojen v Slovenj Gradcu, je sprva slu\xc5\xbeboval kot upravnik na \xc5\xa1kofijskem posestvu v \xc5\xa0entandra\xc5\xbeu v Labotski dolini (nem\xc5\xa1ko: Sankt Andr\xc3\xa4), na dana\xc5\xa1njem avstrijskem Koro\xc5\xa1kem. _NEWLINE_Antonova mati Maria, rojena Walter, je izhajala iz stare \xc5\xa1lezijske dru\xc5\xbeine, ki se je iz Freiburga (danes \xc5\x9awiebodzice na Poljskem) preselila v Olomouc na  \xc4\x8ce\xc5\xa1kem. Zaradi te\xc5\xbekih dru\xc5\xbeinskih \xc5\xbeivljenskih razmer sta se Maria in njena sestra Mathilde preselili na Kranjsko, kjer sta na\xc5\xa1li delo pri kartuzijanih v Pleterjah._NEWLINE_S Koro\xc5\xa1kega se je dru\xc5\xbeina Haus preselila v Tolmin, kjer je o\xc4\x8de Josef Matthias dobil zaposlitev kot gra\xc5\xa1\xc4\x8dinski oskrbnik. Antonov ded Anton Haus starej\xc5\xa1i je nekaj \xc4\x8dasa v Tolminu opravljal naloge \xc5\xbeupana. Po nekajletnem \xc5\xbeivljenju v Tolminu (in Antonovem rojstvu) se je dru\xc5\xbeina ponovno preselila, tokrat v Belo krajino, na posestvo v Bubnjarcih pri Metliki (danes je ta vasica na hrva\xc5\xa1ki strani reke Kolpe). Tudi materina sestra Mathilde se je poro\xc4\x8dila na bli\xc5\xbenje posestvo, tako da so njeni otroci imeli pogoste stike s svojimi bratranci in sestri\xc4\x8dnami. Dru\xc5\xbeina Josefa Matthiasa Hausa je imela \xc5\xa1tiri otroke, od katerih je bil Anton tretji, imel je \xc5\xa1e brata in dve sestri. Sestra Antona Hausa je bila skladateljica Katharina von Escherich. \xc5\xa0tirje Hausovi otroci (Mathilde, August, Anton in Katharina), so se dru\xc5\xbeili s \xc5\xa1estimi otroki svoje tete in njenega mo\xc5\xbea Ferdinanda Trenza. Z eno od Trenzevih h\xc4\x8dera, svojo sestri\xc4\x8dno Anno, se je Anton Haus kasneje tudi poro\xc4\x8dil._NEWLINE_O\xc4\x8de Josef Matthias je umrl \xc5\xbee leta 1859, ko je bil Anton star le osem let in je tedaj v Novem mestu obiskoval ljudsko \xc5\xa1olo. Po smrti o\xc4\x8deta je dru\xc5\xbeina \xc5\xbeivela v hudem pomankanju, k sre\xc4\x8di so mu \xc5\xa1olanje omogo\xc4\x8dili materini sorodniki, tako da je prvih pet razredov srednje \xc5\xa1ole Anton Haus opravil v Novem mestu, \xc5\xa1estega pa je prav tako z odliko kon\xc4\x8dal v Ljubljani. Na petnajstletnega de\xc4\x8dka, ki je \xc5\xbee od malih nog kazal zanimanje za pomorstvo, je zagotovo vplivala tudi novica o avstrijski zmagi v pomorski bitki pri Visu, v kateri je \xc5\xa1ibkej\xc5\xa1a avstrijska mornarica pod poveljstvom Wilhelma von Tegetthoffa premagala ve\xc4\x8djo in tehnolo\xc5\xa1ko naprednej\xc5\xa1o italijansko mornarico.\n_START_SECTION_\nUsposabljanje\n_START_PARAGRAPH_\nKot eden od najbolj\xc5\xa1ih dijakov ljubljanske gimnazije se je osemnajstletni Haus 1. novembra 1869 kot aspirant vpisal na cesarsko pomorsko akademijo v Trstu (k.u.k. Marine-Akademie), po kon\xc4\x8danem \xc5\xa1olanju pa vstopil v avstrijsko cesarsko-kraljevo vojno mornarico (Kaiserliche und K\xc3\xb6nigliche Kriegsmarine). S to svojo odlo\xc4\x8ditvijo je tudi finan\xc4\x8dno razbremenil svojo dru\xc5\xbeino, saj je med \xc5\xa1olanjem za mornari\xc5\xa1kega kadeta dr\xc5\xbeava materialno poskrbela za namestitev, prehrano in obleko._NEWLINE_Med usposabljanjem je slu\xc5\xbeil na fregati Bellona (1842), korveti SMS Minerva (1833) in korveti SMS Helgoland (1867). V letu 1871 je kratko slu\xc5\xbeil na oklepni fregati SMS Habsburg (1865), nato pa na topni\xc5\xa1ki ladji SMS Velebit. Kljub mladosti je Anton Haus svoje delo opravljal odgovorno in preudarno, zato je hitro napredoval._NEWLINE_Koncem julija 1873 je v starosti dvaindvajsetih let postal prapor\xc5\xa1\xc4\x8dak linijske (bojne) ladje. Leta 1875 je opravil te\xc4\x8daj za topni\xc5\xa1kega \xc4\x8dastnika in naslednje leto postal navigacijski \xc4\x8dastnik na prenovljenem parniku Andreas Hofer. Leta 1879 je slu\xc5\xbeboval na artilerijski \xc5\xa1olski ladji SMS Dandolo (1858)._NEWLINE_Oktobra 1880 je za\xc4\x8del enoletno slu\xc5\xbeenje na oklepnici SMS Prinz Eugen (1862), ki je bila locirana v zalivu Boke Kotorske med t.i. ulcinjsko krizo, ko je kne\xc5\xbeevina \xc4\x8crna Gora z vojaki zasedla mesto Ulcinj._NEWLINE_Pri opravljanju dol\xc5\xbenosti je prizadevnega in razgledanega mladega \xc4\x8dastnika (Haus je poleg slovenskega in nem\xc5\xa1kega jezika govoril tudi italijan\xc5\xa1\xc4\x8dino, angle\xc5\xa1\xc4\x8dino, portugal\xc5\xa1\xc4\x8dino, franco\xc5\xa1\xc4\x8dino, latin\xc5\xa1\xc4\x8dino in gr\xc5\xa1\xc4\x8dino ter igral klavir), opazil sam poveljnik avstrijske eskadre v Bokokotorskem zalivu, kontraadmiral Alexander Eberan von Ebernhorst (1829\xe2\x80\x931914), dobri odnosi Antona Hausa s kontraadmiralom von Ebenhorstom pa so mu zagotovo koristili tudi kasneje, ko je von Ebenhorst postal namestnik vodje mornari\xc5\xa1ke sekcije vojnega ministrstva na Dunaju in na tem polo\xc5\xbeaju ostal do leta 1897. Po kon\xc4\x8danem slu\xc5\xbeenju na SMS Prinz Eugen je bil koncem leta 1881 tridesetletni Haus, predvsem zaradi risarskih sposobnosti, imenovan za \xc4\x8dlana komisije za opis obale, s sede\xc5\xbeem v Trstu, ki je pripravljala natan\xc4\x8dne zemljevide tedanje avstro-ogrske obale za potrebe vojne mornarice. _NEWLINE_Maja naslednjega leta (po ustaljeni praksi v avstro-ogrski mornarici so bila napredovanja objavljena dvakrat letno, 1. maja in 1. novembra), je Haus napredoval v poro\xc4\x8dnika linijske ladje (Linienschiffsleutnant), opravil pa je tudi te\xc4\x8daj za torpede in ponovno za\xc4\x8del slu\xc5\xbebovati na morju, saj mu je bilo zaupano samostojno poveljstvo torpedovke. Med vajami v Fa\xc5\xbeanskem kanalu je njegova ladja zaradi napake krmarja sicer zadela in po\xc5\xa1kodovala drugo plovilo, vendar ta nesre\xc4\x8da ni imel ve\xc4\x8djih posledic za Hausovo nadaljnjo kariero._NEWLINE_Leta 1885 so ga z nalogami navigacijskega \xc4\x8dastnika na krovu korvete SMS Frundsberg (1873) poslali na osemmese\xc4\x8dno misijo proti Indiji, korveta se je v puljsko pristani\xc5\xa1\xc4\x8de vrnila aprila 1886. Septembra tega leta je Haus ponovno prevzel slu\xc5\xbebo na kopnem, na Reki, na tamkaj\xc5\xa1nji cesarski pomorski akademiji je pou\xc4\x8deval fiziografijo morja, za kar je bil leta 1890 odlikovan z  voja\xc5\xa1kim kri\xc5\xbeem za zasluge. V tem \xc4\x8dasu je napisal knjigo Osnove oceanografije in morske meteorologije (Grundz\xc3\xbcge der Ozeanographie und maritimen Meteorologie), ki je iz\xc5\xa1la leta 1891.\n_START_SECTION_\nZasebno \xc5\xbeivljenje\n_START_PARAGRAPH_\nAvgusta 1887 se je \xc5\xa1estintridesetletni Haus poro\xc4\x8dil s svojo tridesetletno sestri\xc4\x8dno Anno Trenz, s katero sta se poznala \xc5\xbee od otro\xc5\xa1tva. V zakonu so se jima rodili \xc5\xa1tirje sinovi. Leto dni po poroki se je zakoncema na Reki rodil najstarej\xc5\xa1i sin Otto, ki je postal zdravnik za plju\xc4\x8dne bolezni. Drugi sin Walter se je rodil leta 1890, vendar je v starosti enajstih let umrl zaradi bolezni. Leta 1891 rojeni Leo je postal arhitekt, najmlaj\xc5\xa1i sin pa je umrl leta 1897, kmalu po rojstvu._NEWLINE_Hausovo zahtevno \xc5\xbeivljenje na morju je kmalu vplivalo tudi na njegovo zdravje. Vse \xc5\xbeivljenje je imel te\xc5\xbeave z revmatizmom, imel pa je tudi \xc5\xbeelod\xc4\x8dne te\xc5\xbeave, za katerimi pa je trpel ve\xc4\x8dinoma v \xc4\x8dasu bivanja na kopnem. Po zapisih iz njegovega dnevnika so te\xc5\xbeave z \xc5\xbeelodcem minile takrat, ko je bil na ladji.\n_START_SECTION_\nKariera mornari\xc5\xa1kega \xc4\x8dastnika\n_START_PARAGRAPH_\nHaus je postal \xc4\x8dlan posadke, ki je leta 1892 pod poveljstvom Moritz Sachsa von Hellenau (1844-1933) na korveti SMS Saida (1878) odplula na enaindvajsetmese\xc4\x8dno potovanje (Pula - Suez -  Bangkok -  Poleo - Sydney - Melbourne  - Aden  - Suez - Kreta - Pula). Med plovbo so ga poleg ob\xc4\x8dasnih zdravstvenih te\xc5\xbeav spremljali tudi ob\xc4\x8dutki osamljenosti in dru\xc5\xbeinske odtujenosti. Po vrnitvi je leta 1894 za kratek \xc4\x8das prevzel delo v pisarni mornari\xc5\xa1ke sekcije vojnega ministrstva na Dunaju, nato pa je bil, \xc5\xa1e istega leta, imenovan za prvega \xc4\x8dastnika (Gesamtdetailoffizier) na zastareli topnja\xc4\x8di SMS Narenta (udele\xc5\xbeenki Bitke pri Visu)._NEWLINE_Novembra 1894 je bil tedaj triin\xc5\xa1tiridesetletni Anton Haus povi\xc5\xa1an v \xc4\x8din kapitana korvete (Korvettenkapit\xc3\xa4n), v septembru naslednjega leta pa je postal prvi \xc4\x8dastnik na oklepnici SMS Tegetthoff (1878), ki ji je poveljeval \xc5\xbee znani Moritz Sachs von Hellennau. Oklepnica je tedaj opravljala naloge na Jadranu, ve\xc4\x8dinoma med arzenalom v Pulju in pomorsko bazo v Boki Kotorski, kjer je tedaj \xc5\xbeivela Hausova dru\xc5\xbeina, tako da je lahko z njimi pre\xc5\xbeivel nekaj prostega \xc4\x8dasa, vendar je \xc5\xa1e istega leta odplula na mednarodno misijo na Bli\xc5\xbenjem vzhodu. SMS Tegetthoff se je v Pulj vrnila ravno pred vsakoletnimi poletnimi manevri, na katerih so preverjali bojno usposobljenost enot za primer oboro\xc5\xbeenega spopada. Poveljstvo nad manevri je prevzel kontraadmiral  freiherr Hermann von Spaun (1833-1919), ki si za svojo admiralsko ladjo izbral prav SMS Tegetthoff. Anton Haus s kontraadmiralom nikakor ni na\xc5\xa1el skupnega jezika, zato je z olaj\xc5\xa1anjem pri\xc4\x8dakal konec voja\xc5\xa1kih vaj. Naslednje leto, v za\xc4\x8detku novembra, je napredoval v \xc4\x8din kapitana fregate (Fregattenkapit\xc3\xa4n)._NEWLINE_Junija 1898 je Haus na Dunaju prevzel naloge vodje druge sekcije tehni\xc4\x8dnega mornari\xc5\xa1kega sveta, vendar jih je opravljal le do za\xc4\x8detka januarja 1900, ko je prevzel poveljstvo na korveti SMS Donau (1893). Na korveti je odplul proti Ju\xc5\xbeni Ameriki, s pristanki v Argentini in Urugvaju. Iz Argentine so odpluli skozi Magellanov preliv proti ju\xc5\xbenemu Tihemu oceanu, z vmesnim postankom na jugu \xc4\x8cila in v glavnem mestu Santiago, vse do obal Peruja. Pluti bi morali proti severu, na obisk v ZDA, vendar je dunajska admiraliteta spremenila ukaze zaradi izbruha boksarske vstaje na Kitajskem. 2. januarja 1901 je prejel telegram z obvestilom o povi\xc5\xa1anju v \xc4\x8din kapitana linijske ladje (Linienschiffskapit\xc3\xa4n), obenem pa dodatno nalogo - obiske pomembnej\xc5\xa1ih pristani\xc5\xa1\xc4\x8d med plovbo proti Kitajski, saj so obiski voja\xc5\xa1kih ladij v tujih pristani\xc5\xa1\xc4\x8dih imeli tudi diplomatsko vlogo, predstavljali so dunajski cesarski dvor, obenem pa so krepili odnose med dr\xc5\xbeavami. _NEWLINE_Na za\xc4\x8detku marca je tako fregata pristala v Honoluluju, tedaj kraljevina Havaji, medtem pa je z Dunaja Haus prejel nova navodila. Ker sta se boksarska vstaja in diplomatska kriza na Kitajskem kon\xc4\x8dali, je dobil nalogo prevzeti poveljstvo na oklepni kri\xc5\xbearki SMS Kaiserin und K\xc3\xb6nigin Maria Theresia, ki je bila takrat na misiji na Daljnem vzhodu. Koncem aprila 1901 je SMS Donau priplula v Nagasaki na Japonskem, 8. maja pa se je Haus vkrcal na Kaiserin und K\xc3\xb6nigin Maria Theresia.\n_START_SECTION_\nNove zadol\xc5\xbeitve in osebna kriza\n_START_PARAGRAPH_\nKo je v drugi polovici junija 1901 s kri\xc5\xbearko priplul v \xc5\xa0anghaj na Kitajskem, je bil s telegramom obve\xc5\xa1\xc4\x8den o novi zadol\xc5\xbeitvi - imenovanju za poveljnika celotnega avstro-ogrskega ladjevja v azijskih vodah. 6. septembra je prispel v Korejo, po kratkem postanku pa je \xc5\xbee 9. septembra pristal v Vladivostoku v Rusiji, kjer ga je pri\xc4\x8dakal nov telegram, z zelo slabimi novicami o smrti njegovega enajstletnega sina Walterja. Tragi\xc4\x8dna vest o sinovi smrti je zelo vplivala nanj in v povezavi z neugodnimi vremenskimi vplivi le \xc5\xa1e poslab\xc5\xa1ala njegovo zdravstveno stanje. Zdravstvenim problemom, s katerimi se je soo\xc4\x8dal \xc5\xbee poprej, sta se tako pridru\xc5\xbeila \xc5\xa1e depresija in ob\xc4\x8dutek nemo\xc4\x8di, zaradi dejstva velike oddaljenosti od dru\xc5\xbeine in predvsem od \xc5\xbeene, ki bi v teh te\xc5\xbekih \xc4\x8dasih zagotovo potrebovala njegovo pomo\xc4\x8d, tola\xc5\xbebo in podporo. Koncem januarja 1902 je le prejel telegram z novico o njegovi zamenjavi na odgovornem polo\xc5\xbeaju in navodila za vrnitev v domovino. Po dvaindvajsetih mesecih na morju se je 6. marca 1902 Anton Haus vrnil domov.\n_START_SECTION_\nAdmiralska kariera\n_START_PARAGRAPH_\nZa uspe\xc5\xa1no poveljevanje na SMS Donau in SMS Kaiserin und K\xc3\xb6nigin Maria Theresia je bil odlikovan z vite\xc5\xa1kim kri\xc5\xbeem 3. razreda reda \xc5\xbeelezne krone. Po kraj\xc5\xa1em po\xc4\x8ditku na kopnem ga je slu\xc5\xbeba spet vodila na morje, med poletnimi manevri leta 1902 se je sre\xc4\x8dal s prestolonaslednikom Francem Ferdinandom, tudi sicer velikim podpornikom vojne mornarice. Koncem leta 1902 je prevzel vodenje mornari\xc5\xa1ke sekcije vojnega ministrstva na Dunaju in te naloge opravljal nekaj dni manj kot tri leta. Leta 1905 je bil ob rednih prvonovembrskih napredovanjih povi\xc5\xa1an v \xc4\x8din kontraadmirala (Konteradmiral), ki ga je uradno dobil v za\xc4\x8detku decembra. Novoimenovani kontraadmiral je bil \xc5\xbee koncem decembra 1905 dolo\xc4\x8den za poveljnika rezervne eskadre v Pulju, glavnem pomorskem opori\xc5\xa1\xc4\x8du dvojne monarhije, v katero so spadale tri pred-dreadnought bojne ladje razreda Monarch: SMS Wien, SMS Budapest in SMS Monarch. V novi slu\xc5\xbebi se je hitro zna\xc5\xa1el in kmalu predlagal admiraliteti nujne spremembe, saj je pri pregledu opazil precej pomanjkljivosti, predvsem pa je opozoril na \xc5\xa1tevil\xc4\x8dnost posadk, saj so imele vse ladje manj mornarjev od predpisanega._NEWLINE_Tudi na junijskih manevrih 1906 se je po besedah Rogerja B. Keysa, britanskega pomorskega ata\xc5\xa1eja za Italijo in Avstro-Ogrsko, Haus izkazal z dobro taktiko, prav tako ni s pohvalami skoparil prestolonaslednik nadvojvoda Franc Ferdinand. Po kon\xc4\x8danih vajah se je Anton Haus za\xc4\x8dasno umaknil iz aktivne slu\xc5\xbebe, saj so ga kroni\xc4\x8dni revmatizem in te\xc5\xbeave z \xc5\xbeelodcem, v povezavi z depresijo, prisilile k po\xc4\x8ditku._NEWLINE_Februarja 1907 je bil kot strokovnjak za tehni\xc4\x8dne zadeve imenovan za \xc4\x8dlana avstro-ogrske delegacije na II. mirovni konferenci v Haagu, kjer mu je prav pri\xc5\xa1lo poznavanje \xc5\xa1tevilnih jezikov, vendar je kmalu spoznal, da se ne znajde v politi\xc4\x8dnih lobiranjih in prepirih. Novembra naslednje leto je, pri sedeminpetdesetih letih, postal pomo\xc4\x8dnik poveljnika aktivne eskadre v Pulju in s tem imenovanjem z nove poveljni\xc5\xa1ke bojne ladje SMS Erzherzog Karl prakti\xc4\x8dno obvladoval ve\xc4\x8dino avstro-ogrske vojne flote, za svoje delo pa je bil neposredno odgovoren poveljniku mornari\xc5\xa1ke sekcije vojnega ministrstva, admiralu Rudolfu grofu Montecuccoliju (1843\xe2\x80\x931922)._NEWLINE_Avgusta 1909 je Anton Haus od\xc5\xa1el na skoraj dvomese\xc4\x8dno kri\xc5\xbearjenje po gr\xc5\xa1kih in tur\xc5\xa1kih vodah, kjer se je zdravil za posledicami vse huj\xc5\xa1ega revmatizma. Toplo podnebje, predvsem v Egiptu, je dobro vplivalo na njegovo zdravstveno stanje, zato se je konec septembra vrnil v Pulj._NEWLINE_Septembra 1910 je pri devetinpetdesetih letih kontraadmiral Haus postal predsednik mornari\xc5\xa1kotehni\xc4\x8dne komisije v Pulju, 1. novembra je bil povi\xc5\xa1an v \xc4\x8din viceadmirala vojne mornarice, od leta 1912 pa je opravljal slu\xc5\xbebo mornari\xc5\xa1kega in\xc5\xa1pektorja.\n_START_SECTION_\nPrevzem vodenja mornari\xc5\xa1ke sekcije in poveljstva flote\n_START_PARAGRAPH_\nPoveljnik mornari\xc5\xa1ke sekcije vojnega ministrstva, admiral Rudolf von Montecuccoli, se je 22. februarja 1913, ob dopolnjenem sedemdesetem letu starosti, uradno upokojil. 26. februarja je Haus v Pulju prejel telegram, da se mora zglasiti na Dunaju. Ob prihodu se je najprej udele\xc5\xbeil raznih sestankov o smernicah vojne mornarice po admiralovi upokojitvi. Naslednji dan je opravil avdienco pri cesarju Francu Jo\xc5\xbeefu I., nato pa \xc5\xa1e pogovore o nastali situaciji z avstro-ogrskim zunanjim ministrom grofom Leopoldom Berchtoldom. _NEWLINE_1. maja 1913 je bil tedaj dvain\xc5\xa1estdesetletni viceadmiral povi\xc5\xa1an v \xc4\x8din admirala. Postal je vrhovni poveljnik vojne mornarice in opravljal tudi naloge vodje mornari\xc5\xa1ke sekcije vojnega ministrstva, kjer si je za namestnika izbral mladega kontraadmirala Karla Kailerja von Kaltenfelsa, tudi sicer dobrega prijatelja.\n_START_SECTION_\nSarajevski atentat\n_START_PARAGRAPH_\nPo atentatu na prestolonaslednika nadvojvodo Franca Ferdinanda in njegovo soprogo Zofijo v Sarajevu, so trupla pokojnikov z bojno ladjo SMS Viribus Unitis prepeljali iz Splita v Trst. Organizacija prevoza je potekala pod neposrednim poveljstvom admirala Antona Hausa, ki se je tudi udele\xc5\xbeil pogreba.\n_START_SECTION_\nPrva svetovna vojna\n_START_PARAGRAPH_\nTriin\xc5\xa1estdesetletni Haus se \xc5\xbee pred izbruhom sovra\xc5\xbenosti dobro zavedal dejanske mo\xc4\x8di njegove mornarice nasproti mornaricam sosednjih dr\xc5\xbeav, zato se je odlo\xc4\x8dil za defenzivno taktiko, saj ni \xc5\xbeelel tvegati odkritega spopada z bistveno mo\xc4\x8dnej\xc5\xa1o angle\xc5\xa1ko ali francosko mornarico. Svojo floto je vodil s previdnostjo (bojne ladje so zapustile puljsko pristani\xc5\xa1\xc4\x8de samo dvakrat). Anton Haus je \xc5\xbee na za\xc4\x8detku vojne videl Italijo kot najve\xc4\x8djo sovra\xc5\xbenico Avstro-Ogrske, zato je sku\xc5\xa1al ohraniti kar najve\xc4\x8d mo\xc4\x8di za spopad z njo, saj je bil globoko prepri\xc4\x8dan, da ne bo dolgo ostala nevtralna. Zato je idejo poveljnika general\xc5\xa1taba avstro-ogrske vojske Franza Conrada von H\xc3\xb6tzendorfa in zunanjega ministra Berchtolda, ki bi mornarico napotila kot podporo na tur\xc5\xa1kem boji\xc5\xa1\xc4\x8du, zavrnil z utemeljitvijo, da tam nimajo podpornih opori\xc5\xa1\xc4\x8d in bi s tem celoten Jadran pustili nezavarovan pred napadom. Na sre\xc4\x8do je podobnega mnenja bil tudi \xc5\xbee ostareli cesar Franc Jo\xc5\xbeef, zato do te napotitve ni pri\xc5\xa1lo._NEWLINE_Admiral Anton Haus je omejil delovanje mornarice na Jadran. Predvsem na ju\xc5\xbenem Jadranu, ob dana\xc5\xa1nji \xc4\x8drnogorski in albanski obali, je pri\xc5\xa1lo do posameznih spopadov z antantnimi ladjami, ki so oskrbovale svoje zaveznike. Slabo leto dni po za\xc4\x8detku vojne je Italija preklicala nevtralnost in napovedala vojno Avstro-Ogrski. Novica o tem je dosegla Pulj popoldne 23. maja 1915. Zve\xc4\x8der istega dne, samo \xc5\xa1tiri ure po prejetem sporo\xc4\x8dilu, je avstro-ogrska mornarica izplula proti Italiji in naslednji dan s topovi obstreljevala Ancono ter \xc5\xa1e nekaj drugih italijanskih obalnih mest, mornari\xc5\xa1ko letalstvo pa je napadlo industrijske dele Benetk.\n_START_SECTION_\nVeliki admiral\n_START_PARAGRAPH_\n1. maja 1916 je bil tedaj \xc5\xa1tiriin\xc5\xa1estdesetletni admiral Haus povi\xc5\xa1an v \xc4\x8din velikega admirala (Gro\xc3\x9fadmiral), kar je bil najvi\xc5\xa1ji \xc4\x8din avstro-ogrske vojne mornarice. V celotni zgodovini avstrijske mornarice je bil Haus edini mornari\xc5\xa1ki \xc4\x8dastnik, ki mu je bil za \xc5\xbeivljenja podeljen ta najvi\xc5\xa1ji \xc4\x8din, z izjemo \xc4\x8dlanov vladarske rodbine, ki jim je najvi\xc5\xa1ji \xc4\x8din pripadel zaradi njihove plemenite krvi. Njegovemu nasledniku Maksimilijanu Njegovanu (1858-1930), je bil podeljen \xc4\x8din velikega admirala \xc5\xa1ele ob upokojitvi, bolj kot nagrada za zasluge.\n_START_SECTION_\nBolezen in smrt\n_START_PARAGRAPH_\nNapori pri poveljstvu celotne mornarice v vojnem \xc4\x8dasu, so zahtevali svoj davek. Petin\xc5\xa1estdesetletni veliki admiral Haus se je za\xc4\x8detku februarja 1917 med vo\xc5\xbenjo z Dunaja v neogrevanem vagonu vlaka prehladil, zbolel in 8. februarja, v Pulju, na krovu admiralske ladje SMS Viribus Unitis zaradi plju\xc4\x8dnice umrl. Zdravniki, ki so ga pregledovali, so ugotovili sr\xc4\x8dno popu\xc5\xa1\xc4\x8danje, kar bi morda lahko pozdravili ali pa vsaj omilili z novim zdravilom, ki pa je bilo dostopno samo na Dunaju. Kontraadmiral Alfred von Koudelka je zato poslal na Dunaj po zdravilo posebno letalo, ki pa se je vrnilo prepozno. Cesar Karel I. je ob novici o smrti ukazal vojni mornarici na vseh ladjah spustiti zastave na pol droga.\n_START_SECTION_\nHausov pogreb\n_START_PARAGRAPH_\nPogreba priljubljenega velikega admirala, dne 10. februarja 1917, na puljskem mornari\xc5\xa1kem pokopali\xc5\xa1\xc4\x8du (KUK Marinefriedhof Pola), na katerem so krsto zaradi Hausovega neprikritega slovenstva nosili zgolj slovenski podoficirji, po pokojnikovi \xc5\xbeelji pokopanega med navadnimi mornarji, so se udele\xc5\xbeile \xc5\xa1tevilne najpomembnej\xc5\xa1e osebnosti dvojne monarhije, tudi cesar Karel I. in celotno vrhovno poveljstvo vojne mornarice, med drugimi tudi vojni minister Aleksander baron Krobatin ter feldmar\xc5\xa1al Svetozar Borojevi\xc4\x87 von Bojna._NEWLINE_Ker je Pulj po I. svetovni vojni pripadel Italiji, so leta 1925 posmrtne ostanke Antona Hausa prenesli na h\xc3\xbctteldorfsko pokopali\xc5\xa1\xc4\x8de na Dunaju._NEWLINE_Avgusta 2012 so na rojstni hi\xc5\xa1i velikega admirala Hausa v Tolminu odkrili spominsko plo\xc5\xa1\xc4\x8do.\n_START_SECTION_\nOdlikovanja\n_START_PARAGRAPH_\nVoja\xc5\xa1ki kri\xc5\xbe za zasluge 3. razreda (1890)_NEWLINE_ Vite\xc5\xa1ki kri\xc5\xbe 3. razreda reda \xc5\xbeelezne krone (1902)_NEWLINE_ Vite\xc5\xa1ki kri\xc5\xbe reda cesarja Leopolda (1905)_NEWLINE_ Komturski kri\xc5\xbe  reda Franca Jo\xc5\xbeefa (1907)_NEWLINE_ Komturski kri\xc5\xbe voja\xc5\xa1kega reda Marije Terezije (1917 - posmrtno)'